               EUROPSKA KOMISIJA
            Bruxelles, 27.4.2018.
            COM(2018) 247 final
            2018/0116(NLE)
            Prijedlog
            ODLUKE VIJEĆA
            o ovlašćivanju država članica da postanu stranke, u interesu Europske unije, Konvencije Vijeća Europe o integriranom pristupu za sigurnost, zaštitu i usluge na nogometnim utakmicama i ostalim sportskim priredbama (CETS br. 218)

               OBRAZLOŽENJE

               1.PREDMET PRIJEDLOGA

               Ovaj prijedlog odnosi se na odluku o ovlašćivanju država članica da potpišu i ratificiraju, u interesu Europske unije, Konvenciju Vijeća Europe o integriranom pristupu za sigurnost, zaštitu i usluge na nogometnim utakmicama i ostalim sportskim priredbama (dalje u tekstu: CETS br. 218 ili Konvencija).

               2.KONTEKST PRIJEDLOGA

               2.1.Kontekst

                  Tijekom nasilnih sukoba između nogometnih navijača na finalnoj utakmici Europskog kupa 29. svibnja 1985. na stadionu Heysel u Bruxellesu poginulo je 39 ljudi, a stotine su ozlijeđene.  Nakon te katastrofe Vijeće Europe izradilo je Europsku konvenciju o nasilju gledatelja i neprimjerenom ponašanju na sportskim priredbama, a osobito na nogometnim utakmicama (dalje u tekstu: CETS br. 120 ili Konvencija br. 120).  U Konvenciji br. 120 naglasak je na sprečavanju i odvraćanju od nasilja i neprimjerenog ponašanja unutar ili u blizini stadiona te odgovaranju na njih. Konvencija br. 120 stupila je na snagu 1. studenoga 1985. a ratificirala ju je 41 stranka, uključujući većinu država članica Europske unije.

                  U prosincu 2013. Odbor ministara Vijeća Europe zaključio je, uzimajući u obzir studiju o osnovanosti i potrebi ažuriranja Konvencije br. 120, da je ona postala zastarjela: njezin sadržaj – osobito najveći naglasak na mjerama zaštite – nije usklađen s iskustvima i dobrom praksom kao ni s novijim preporukama Stalnog odbora Konvencije.  Stoga je Odbor ministara uputio Stalni odbor da revidira Konvenciju br. 120. Umjesto revidiranja Stalni se odbor odlučio na izradu novog teksta. Rezultat tog rada je CETS br. 218.

               2.2.Konvencija

                  Cilj je CETS-a br. 218 omogućiti sigurno i zaštićeno ozračje dobrodošlice na nogometnim utakmicama te ostalim sportskim priredbama (članak 2.).  U Konvenciji se razlikuju „sigurnosne mjere”, „mjere zaštite” i „mjere u području usluga” (članak 3.).

                  Prema Konvenciji od stranaka se zahtijeva da donesu „integrirani, višeagencijski i uravnoteženi pristup prema sigurnosti, zaštiti i uslugama” (članak 2. točka (a)), odnosno pristup koji se temelji na ideji da se „mjere za sigurnost, zaštitu i usluge na nogometnim utakmicama i ostalim sportskim priredbama uvijek preklapaju, da su međusobno povezane s obzirom na učinak, da trebaju biti uravnotežene te se ne mogu osmisliti ili provesti u izolaciji” (članak 3. točka (f)).

                  Prema Konvenciji od stranaka se zahtijeva da uspostave nacionalne i lokalne koordinacijske aranžmane za osmišljavanje i provođenje višeagencijskog integriranog pristupa sigurnosti, zaštiti te uslugama (članak 4.).  Stranke moraju poduzimati niz mjera radi osiguravanja sigurnosti, zaštite i usluga na sportskim stadionima (članak 5.); na primjer, moraju osigurati da operativne mjere stadiona predviđaju učinkovitu vezu s policijom, hitnim službama i partnerskim agencijama te da uključuju politike i postupke u pogledu rasističkog ili diskriminirajućeg ponašanja (članak 5. stavak 5.).  Nadalje, stranke trebaju poticati sve relevantne agencije i dionike da surađuju kako bi omogućili sigurnost, zaštitu te ozračje dobrodošlice na javnim mjestima izvan stadiona (članak 6.).  Stranke moraju osigurati da relevantne agencije izrade krizne i interventne planove (članak 7.) te poticati sve agencije da održavaju aktivan dijalog s navijačima i lokalnim zajednicama (članak 8.).

                  U pogledu policijskog djelovanja, prema članku 9. Konvencije stranke moraju osigurati da se „osmisle, redovito procjenjuju i dodatno razrađuju strategije policijskog djelovanja” koje se temelje na dobroj praksi te koje su usklađene s integriranim pristupom sigurnosti, zaštiti i uslugama; stranke nadalje moraju osigurati da se rad policije odvija u partnerstvu s relevantnim dionicima.

                  U pogledu prevencije i sankcioniranja, prema članku 10. Konvencije stranke trebaju „poduzeti sve moguće mjere” kako bi se smanjio rizik od incidenata koji uključuju nasilje i nerede te osigurati, u skladu s nacionalnim i međunarodnim pravom, da su uspostavljene „djelotvorne mjere isključivanja, primjerene s obzirom na karakter i mjesto rizika” radi suzbijanja i sprečavanja takvih incidenata.  Od stranaka se nadalje zahtijeva da „surađuju kako bi se osiguralo da pojedinci koji počine kaznena djela u inozemstvu budu na odgovarajući način sankcionirani” (članak 10. stavak 3.) i da „razmotre da se pravosudnim ili upravnim tijelima odgovornima za sankcioniranje pojedinaca koji su uzrokovali nasilje i/ili nerede povezane s nogometom ili doprinijeli takvim incidentima omogući da tim pojedincima ograniče mogućnost putovanja na nogometne utakmice u drugim zemljama (članak 10. stavak 4.).

                  Članak 11. Konvencije nosi naslov „Međunarodna suradnja”.  Prema tom članku stranke su obvezne osnovati nacionalne nogometne informacijske točke (NFIP) čija je zadaća biti posrednik za razmjenu svih informacija i obavještajnih podataka o nogometnim utakmicama s međunarodnim elementom i za organiziranje drugih pitanja međunarodne policijske suradnje (članak 11. stavci 2.–4.).  Tekst članka 11. stavaka 2.–4. temelji se na Odluci Vijeća 2002/348/PUP od 25. travnja 2002. o sigurnosti u vezi s nogometnim utakmicama s međunarodnim elementom i u njemu se upotrebljava terminologija iz te odluke.

                  U završnim odredbama Konvencije obrađuju se potpisivanje (članak 16.), stupanje na snagu (članak 17.), pristupanje država koje nisu članice Vijeća Europe (članak 18.), učinci Konvencije u odnosu na Konvenciju br. 120 (članak 19.), teritorijalna primjena (članak 20.), otkazivanje (članak 21.) i obavijesti (članak 22.).  Te se odredbe „u osnovi temelje” na oglednim završnim odredbama za konvencije i sporazume sklopljene u Vijeću Europe od veljače 1980. i na završnim odredbama Konvencije br. 120.

               2.3.Postojeće zakonodavstvo i politika Unije u tom području

                  Unija je donijela niz mjera u pogledu policijske suradnje i razmjene policijskih informacija.  Posebno u pogledu policijske suradnje i razmjene policijskih informacija o sigurnosti i zaštiti na nogometnim utakmicama Unija je donijela Odluku Vijeća 2002/348/PUP od 25. travnja 2002. o sigurnosti u vezi s nogometnim utakmicama s međunarodnim elementom
                     1
                  .  Odluka Vijeća 2002/348/PUP temeljila se na članku 30. stavku 1. točki (a) Ugovora o Europskoj uniji, što je sada članak 87. stavak 1. Ugovora o funkcioniranju Europske unije (UFEU), te na članku 34. stavku 2. točki (c) Ugovora o Europskoj uniji (UEU), koja je stavljena izvan snage.

                  Prema Odluci Vijeća 2002/348/PUP od svake se države članice zahtijeva da „osnuje ili odredi nacionalnu policijsku nogometnu informacijsku točku” (NFIP) koja „djeluje kao izravna središnja kontaktna točka za razmjenu relevantnih obavijesti te za olakšavanje međunarodne policijske suradnje u vezi s nogometnim utakmicama s međunarodnim elementom” (članak1.).  U Odluci Vijeća utvrđuju se zadaće NFIP-ova (članak 2.), policijske informacije koje trebaju razmjenjivati (članak 3.) i postupak komunikacije između NFIP-ova (članak 4.).  U Odluci Vijeća 2007/412/PUP od 12. lipnja 2007. o izmjeni Odluke 2002/348/PUP o sigurnosti na nogometnim utakmicama s međunarodnim elementom
                     2
                   dodane su odredbe o periodičnim ocjenama o nogometnim neredima na nacionalnoj razini (članak 2. stavak 6.) i obrascima za razmjenu informacija (članak 3. stavak 4.).

                  Na Odluku Vijeća 2002/348/PUP poziva se u Rezoluciji Vijeća od 17. studenoga 2003. o zabrani država članica pristupa mjestima odigravanja nogometnih utakmica međunarodnog karaktera
                     3
                   i u Nogometnom priručniku EU-a
                     4
                  .  Priručnik, koji je donesen u lipnju 1999. i zadnji put ažuriran u studenome 2016., sadržava detaljne preporuke za međunarodnu policijsku suradnju te mjere za sprečavanje i kontrolu nasilja i nemira povezanih s nogometnim utakmicama s međunarodnim elementom, uključujući upute o razmjeni policijskih informacija te o ulozi i zadaćama NFIP-a.

               2.4.Razlozi prijedloga

                  Iako Konvencija sadržava odredbe u području policijske suradnje (članak 87. UFEU-a), ona se općenito uklapa u ciljeve politike Unije koji se odnose na pitanja sporta (članak 165. UFEU-a).  U skladu s člankom 165. stavkom 3. UFEU-a Unija i države članice podupiru suradnju s trećim zemljama i međunarodnim organizacijama nadležnima u području obrazovanja i sporta, osobito s Vijećem Europe.  Poticajne mjere EU-a, uključujući potporu za projekte u okviru poglavlja o sportu programa Erasmus+, kampanje za podizanje razine osviještenosti navijača i sankcije u sportu nisu dovoljne za rješavanje problema nasilja i diskriminacije koji se pojavljuju na marginama sportskih natjecanja.  Ti su problemi ujedno i pitanje javnog poretka. Stoga su nacionalna tijela dopunjavala te inicijative s preventivnim aktivnostima i ciljanim prisilnim mjerama.  Riječ je o složenoj zadaći zbog međunarodne prirode nekih utakmica i razlika u relevantnim odredbama i praksama održavanja reda, sigurnosti i zaštite među državama članicama EU-a.  Potrebna je intenzivnija suradnja različitih dionika u borbi protiv nasilja i diskriminacije svih vrsta. Aktivnosti kaznenog progona moraju se bolje koordinirati, a EU može olakšati taj proces, osobito pružanjem podrške Konvenciji Vijeća Europe.

                  Sam EU ne može postati stranka Konvencije.  To je stoga što se Konvencija odnosi se isključivo na „države” ili „države stranke” i ne sadržava nijednu formulaciju kojom bi se EU-u ili drugim regionalnim organizacijama za integraciju omogućilo da postanu stranke Konvencije.

                  Usprkos tome, EU je donio i opće i posebne mjere u pogledu suradnje i razmjene policijskih informacija o sigurnosti i zaštiti na nogometnim utakmicama s međunarodnim elementom, kao i detaljne, nedavno ažurirane preporuke o tome kako primijeniti te mjere.

                  Nadalje, obveze koje su preuzete u članku 11. Konvencije u pogledu nacionalnih nogometnih informacijskih točaka mogle bi utjecati na zajednička pravila u smislu članka 3. stavka 2. UFEU-a.  To je stoga što je obveza da se osnuju ili odrede NFIP-ovi već sadržana u Odluci Vijeća 2002/348/PUP, u kojoj se utvrđuju zadaće NFIP-ova i utvrđuju pravila za suradnju među njima, osobito u pogledu razmjene policijskih informacija.  Obveze iz članka 11. stavaka 2.–4. Konvencije br. 218 podudaraju se gotovo u cijelosti s obvezama utvrđenima u Odluci Vijeća 2002/348/PUP.  Doista, prema izvješću s obrazloženjem uz Konvenciju br. 218 NFIP-ovi su osnovani u skladu sa zakonodavstvom Europske unije, a tekst članka 11. stavaka 2.–4. temelji se na Odluci Vijeća 2002/348/PUP i u njemu se upotrebljava terminologija iz te odluke.

                  Te okolnosti ukazuju da države članice trebaju djelovati u okviru institucija EU-a pri preuzimanju međunarodnih obveza u području suradnje i razmjene policijskih informacija među državama članicama, osobito u pogledu sigurnosti i zaštite na nogometnim utakmicama s međunarodnim elementom.

                  Iako se članak 11. stavci 2.–4. Konvencije temelje na Odluci Vijeća 2002/348/PUP upravo kako bi se izbjegao sukob s pravom EU-a, činjenica je da se Odlukom Vijeća 2002/348/PUP utvrđuje sustav suradnje i razmjene policijskih informacija među državama članicama u području sigurnosti i zaštite na nogometnim utakmicama s međunarodnim elementom s pomoću mreže tijela osnovanih za tu svrhu.  Sam EU može preuzeti obvezu u odnosu na treće zemlje da će nastaviti primjenjivati taj sustav unutar EU-a i proširiti njegovu primjenu na dotične treće zemlje.

                  S obzirom na to da sam EU ne može postati stranka Konvencije br. 218, a države članice mogu postati stranke te Konvencije samo ako ih za to ovlasti EU (članak 2. stavak 1. UFEU-a), primjereno je donijeti odluku kojom se države članice ovlašćuju da potpišu i ratificiraju Konvenciju u interesu EU-a.

               3.PRAVNA OSNOVA

                  Predložena Odluka Vijeća temelji se na članku 218. stavku 6. točki (a) podtočki v. i članku 218. stavku 8. UFEU-a, u vezi s člankom 87. stavkom 1. UFEU-a, koji je glavna pravna osnova zakonodavstva EU-a o policijskoj suradnji.

               2018/0116 (NLE)

               Prijedlog

               ODLUKE VIJEĆA

               o ovlašćivanju država članica da postanu stranke, u interesu Europske unije,
                  Konvencije Vijeća Europe o integriranom pristupu za sigurnost, zaštitu i usluge na nogometnim utakmicama i ostalim sportskim priredbama
                  (CETS br. 218)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 218. stavak 6. točku (a) podtočku v. i članak 218. stavak 8., u vezi s člankom 87. stavkom 1.,

               uzimajući u obzir prijedlog Europske komisije,

               uzimajući u obzir suglasnost Europskog parlamenta
                  5
               ,

               budući da:

               (1)Konvencija Vijeća Europe o integriranom pristupu za sigurnost, zaštitu i usluge na nogometnim utakmicama i ostalim sportskim priredbama (dalje u tekstu: Konvencija) može se potpisati i ratificirati počevši od 3. srpnja 2016.

               (2)Cilj je Konvencije omogućiti sigurno i zaštićeno ozračje dobrodošlice na nogometnim utakmicama te ostalim sportskim priredbama.

               (3)Članak 11. stavci 2.–4. Konvencije, koji se odnose na nacionalne nogometne informacijske točke, mogu utjecati na zajednička pravila ili promijeniti njihovo područje primjene u smislu članka 3. stavka 2. UFEU-a budući da se te odredbe podudaraju s obvezama sadržanim u Odluci Vijeća 2002/348/PUP
                  6
                o sigurnosti u vezi s nogometnim utakmicama s međunarodnim elementom.

               (4)Potpora Unije Konvenciji važna je radi suzbijanja nasilja povezanog sa sportskim priredbama; time bi se dopunile već poduzete mjere u tom području pružanjem potpore projektima u okviru poglavlja o sportu programa Erasmus+.

               (5)Unija ne može postati stranka Konvencije jer samo države mogu biti njezine stranke.

               (6)Stoga bi države članice trebalo ovlastiti da, djelujući zajednički u interesu Unije, potpišu i ratificiraju Konvenciju u onim dijelovima koji potpadaju pod isključivu nadležnost Unije.

               (7)Ujedinjena Kraljevina i Irska obvezane su Odlukom Vijeća 2002/348/PUP i stoga sudjeluju u donošenju ove Odluke.

               (8)U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i UFEU-u, Danska ne sudjeluje u donošenju ove Odluke te ona nije obvezujuća za Dansku niti se na nju primjenjuje,

               DONIJELO JE OVU ODLUKU:

               Članak 1.

               Države članice ovlašćuju se da postanu stranke Konvencije Vijeća Europe o integriranom pristupu za sigurnost, zaštitu i usluge na nogometnim utakmicama i ostalim sportskim priredbama (CETS br. 218) u onim dijelovima koji potpadaju pod isključivu nadležnost Unije.

               Članak 2.

               Ova Odluka stupa na snagu sljedećeg dana od dana objave u Službenom listu Europske unije.

               Članak 3.

               Ova je Odluka upućena državama članicama.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 121, 8.5.2002.

                     (2)

                        SL L 155, 15.6.2007., str. 76.

                     (3)

                        SL C 281, 22.11.2003., str. 1.

                     (4)

                        Rezolucija Vijeća od 6. prosinca 2001. o priručniku s preporukama za međunarodnu policijsku suradnju te mjerama za sprečavanje i kontrolu nasilja i nemira povezanih s nogometnim utakmicama s međunarodnim elementom u koje je uključena najmanje jedna država članica; SL C 022, 24.1.2002., str. 1.

                     (5)

                        SL C , , str. .

                     (6)

                        Odluka Vijeća 2002/348/PUP od 25. travnja 2002. o sigurnosti u vezi s nogometnim utakmicama s međunarodnim elementom (SL L 121, 8.5.2002., str. 1.).


               EUROPSKA KOMISIJA
            Bruxelles, 2.5.2018.
            COM(2018) 249 final
            2018/0117(NLE)
            Prijedlog
            ODLUKE VIJEĆA
            o stajalištu koje u ime Europske unije treba donijeti u Zajedničkom odboru EGP-a o izmjeni Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u i Protokola 37 (koji sadržava popis predviđen člankom 101.) uz Sporazum o EGP-u (Opća uredba o zaštiti podataka)
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Nacrtom odluke Zajedničkog odbora EGP-a (priložen predloženoj odluci Vijeća) želi se izmijeniti Prilog XI. (Elektronička komunikacija, audiovizualne usluge i informacijsko društvo) Sporazumu o EGP-u i Protokol 37 (koji sadržava popis predviđen člankom 101.) uz Sporazum o EGP-u kako bi se u njega uključila Opća uredba o zaštiti podataka (Uredba (EU) 2016/679)
                     1
                  .

               •Dosljednost s postojećim odredbama politike u predmetnom području

                  Priloženim nacrtom odluke Zajedničkog odbora proširuje se već postojeća politika EU-a na države EFTA-e koje su članice EGP-a (Norveška, Island i Lihtenštajn).

               •Dosljednost u odnosu na druge politike Unije

               Proširenje pravne stečevine EU-a na države EFTA-e koje su članice EGP-a uključivanjem u Sporazum o EGP-u provodi se u skladu s ciljevima i načelima tog Sporazuma, čiji je cilj uspostaviti dinamičan i homogen Europski gospodarski prostor utemeljen na zajedničkim pravilima i jednakim uvjetima tržišnog natjecanja.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Zakonodavstvo koje se treba uključiti u Sporazum o EGP-u temelji se na članku 16. Ugovora o funkcioniranju Europske unije.

               Člankom 1. stavkom 3. Uredbe Vijeća (EZ) br. 2894/94
                  2
                o rješenjima za provedbu Sporazuma o EGP-u predviđa se da Vijeće na prijedlog Komisije utvrđuje stajalište o takvim odlukama koje treba donijeti u ime Unije.

               Komisija u suradnji s Europskom službom za vanjsko djelovanje Vijeću podnosi na donošenje nacrt odluke Zajedničkog odbora EGP-a koja predstavlja stajalište Unije. Komisija se nada da će ga moći što prije predstaviti u Zajedničkom odboru EGP-a.

               •Supsidijarnost (za neisključivu nadležnost)

               Prijedlog je u skladu s načelom supsidijarnosti iz sljedećeg razloga:

               cilj ovog prijedloga – osiguravanje homogenosti unutarnjeg tržišta – ne mogu u dovoljnoj mjeri ostvariti države članice i stoga se, zbog učinaka, može bolje ostvariti na razini Unije.

               Postupak uključivanja pravne stečevine EU-a u Sporazum o EGP-u provodi se u skladu s Uredbom Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru, kojom se potvrđuje zauzeti pristup.

                  •
                        Proporcionalnost

               U skladu s načelom proporcionalnosti ovaj prijedlog ne prelazi ono što je potrebno za ostvarivanje njegova cilja.

               •Odabir instrumenta

               U skladu s člankom 98. Sporazuma o EGP-u odabrani je instrument odluka Zajedničkog odbora EGP-a. Zajednički odbor EGP-a osigurava učinkovitu provedbu i primjenu Sporazuma o EGP-u. U tu svrhu on donosi odluke u slučajevima koji su predviđeni u Sporazumu o EGP-u.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               Nije primjenjivo.

               4.UTJECAJ NA PRORAČUN

               Ne očekuje se da će uključenje Uredbe (EU) 2016/679 u Sporazum o EGP-u utjecati na proračun.

               5.OSTALI DIJELOVI

               •Obrazloženje glavnih predloženih prilagodbi

               Klauzula o sudjelovanju (prilagodbe (a) i (k))

               S obzirom na uključivanje Opće uredbe o zaštiti podataka u Sporazum o EGP-u nadzorna tijela država EFTA-e koje su članice EGP-a sudjeluju u najvećoj mogućoj mjeri u takozvanom jedinstvenom mehanizmu i mehanizmu konzistentnosti te u Europskom odboru za zaštitu podataka („Odbor”) imaju ista prava i obveze kao i nadzorna tijela država članica EU-a, osim prava glasa i prava kandidiranja za predsjednika ili zamjenike predsjednika Odbora. Stavovi nadzornih tijela država EFTA-e bilježe se zasebno.

               Prilagodbom (a) osigurava se i da se u poslovnik Odbora u potpunosti uključi sudjelovanje nadzornih tijela država EFTA-e koje su članice EGP-a i Nadzornog tijela EFTA-e, uz iznimku prava glasa i prava kandidiranja za predsjednika ili zamjenike predsjednika Odbora.

               Budući da se Općom uredbom o zaštiti podataka nacionalnim nadzornim tijelima daju ovlasti koje se izvršavaju na nacionalnoj razini te se zahtijeva međunarodna koordinacija i konvergencija, ravnopravno sudjelovanje nadzornih tijela država EFTA-e koje su članice EGP-a u jedinstvenom mehanizmu i mehanizmu konzistentnosti nužno je za koherentnu nadzornu suradnju i konvergenciju u EGP-u.

               Kako bi se Nadzornom tijelu EFTA-e olakšala i osigurala dosljedna provedba pravila EGP-a kad je riječ o državama EFTA-e koje su članice EGP-a te kako bi mu se omogućila provedba njegovih funkcija u skladu s člankom 108. Sporazuma o EGP-u, prilagodbom (k) predviđa se da Nadzorno tijelo EFTA-e ima pravo sudjelovanja na sastancima Odbora bez prava glasa te da imenuje predstavnika u Odboru. Usto, kako je već navedeno, prilagodbom (a) osigurava se da se u poslovnik Odbora u potpunosti uključi sudjelovanje Nadzornog tijela EFTA-e.

               Informacije o pregovorima s trećim zemljama (prilagodba (f))

               Tom se prilagodbom predviđa da države EFTA-e koje su članice EGP-a dobivaju informacije o savjetovanjima s trećim zemljama u cilju donošenja odluke o primjerenosti u skladu s postupkom iz članka 93. stavka 3. Kako je osigurano člankom 100. Sporazuma o EGP-u, države EFTA-e u potpunosti sudjeluju u Odboru osnovanom u skladu s člankom 93., osim što nemaju pravo glasa.

               U prilagodbi se navodi i da u slučajevima u kojima treća zemlja ili međunarodna organizacija preuzme određene obveze u vezi s obradom osobnih podataka iz država članica, EU uzima u obzir situaciju država EFTA-e koje su članice EGP-a i s trećim zemljama ili međunarodnim organizacijama raspravlja o mogućim mehanizmima za moguću kasniju primjenu u državama EFTA-e koje su članice EGP-a.

               Članak 45. stavak 1. – Prijenos podataka trećim zemljama i međunarodnim organizacijama (prilagodba (e))

               Osobni podaci iz države EFTA-e koja je članica EGP-a mogu se prenositi u treću zemlju ili međunarodnu organizaciju na temelju provedbenog akta (odluka o primjerenosti) koji je donijela Komisija i koji je uključen u Sporazum o EGP-u u skladu s uobičajenim postupcima opisanima u Sporazumu o EGP-u. Svrha je prilagodbe (e) omogućiti prijenos podataka i ako država EFTA-e koja je članica EGP-a primjenjuje odluku o primjerenosti, u očekivanju Odluke Zajedničkog odbora EGP-a o uključivanju te odluke o primjerenosti. Prilagodbom (e) predviđa se i da prije stupanja na snagu odluke o primjerenosti svaka država EFTA-e koja je članica EGP-a odluči hoće li primjenjivati takvu odluku o primjerenosti istodobno kada i države članice EU-a te o tome obavijesti Komisiju i Nadzorno tijelo EFTA-e. Ako država EFTA-e koja je članica EGP-a ne obavijesti Komisiju i Nadzorno tijelo EFTA-e, mora primjenjivati mjere istodobno kada i države članice EU-a.

               Ako se u Zajedničkom odboru EGP-a u roku od 12 mjeseci od stupanja na snage odluke o primjerenosti ne može postići dogovor o uključivanju te odluke u Sporazum o EGP-u, svaka država EFTA-e koja je članica EGP-a može prestati primjenjivati te mjere dok se odluka o primjerenosti ne uključi u Sporazum o EGP-u te o tome mora bez odgode obavijestiti Komisiju i Nadzorno tijelo EFTA-e. Ta prilagodba ne isključuje primjenu članka 102. Sporazuma o EGP-u, kako je navedeno u prilagodbi.

               Ako država EFTA-e koja je članica EGP-a odluči prestati primjenjivati mjere donesene u skladu s člankom 45. stavkom 5. (mjere koje se odnose na treću zemlju, državno područje odnosno određeni sektor ili više sektora treće zemlje, ili na međunarodnu organizaciju koja više ne osigurava prikladnu razinu zaštite), ostale ugovorne stranke Sporazuma o EGP-u zabranjuju slobodan protok osobnih podataka u tu državu EFTA-e koja je članica EGP-a.

               Članak 46. stavak 2. – Primjena provedbenih akata koji se odnose na standardne klauzule o zaštiti podataka (prilagodba (h))

               Ta se prilagodba temelji na istom načelu kao i prilagodba (e) (vidjeti prethodno navedeno). Ona omogućuje da voditelji obrade EFTA-e ili izvršitelji obrade EFTA-e primjenjuju standardne klauzule o zaštiti podataka u isto vrijeme kada stupe na snagu u EU-u, osim ako država EFTA-e odluči primijeniti mjeru istodobno kada i države članice EU-a.

               Prestanak primjene upućivanja na „Povelju” (prilagodba (i))

               U skladu s člankom 7. Sporazuma o EGP-u, samo su akti koji su uključeni u Sporazum o EGP-u obvezujući za države EFTA-e. Povelja Europske unije o temeljnim pravima instrument je primarnog prava EU-a koje nije obvezujuće za zemlje koje nisu države članice i nije relevantno u kontekstu Sporazuma o EGP-u. Stoga se prilagodbom (i) Opće uredbe o zaštiti podataka prestaje primjenjivati upućivanje na Povelju iz članka 58. stavka 4.

               Članak 63., članak 64. stavak 2., članak 65. stavak 1. točka (c) i članak 70. stavak 1. točka (e) – zahtjevi Nadzornog tijela EFTA-e za savjet ili mišljenje Odbora (prilagodba (l))

               U skladu s prilagodbom (l) Nadzorno tijelo EFTA-e ima pravo zatražiti savjet ili mišljenje Odbora ili mu priopćiti informacije u skladu s člankom 63., člankom 64. stavkom 2., člankom 65. stavkom 1. točkom (c) i člankom 70. stavkom 1. točkom (e). Članci na koje bi se ta prava i obveze trebali primjenjivati i koji su relevantni za obavljanje funkcija Nadzornog tijela EFTA-e u skladu s člankom 109. Sporazuma definirani su u prilagodbi.

               2018/0117 (NLE)

               Prijedlog

               ODLUKE VIJEĆA

               o stajalištu koje u ime Europske unije treba donijeti
                  u Zajedničkom odboru EGP-a o izmjeni
                  Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u
                  i Protokola 37 (koji sadržava popis predviđen člankom 101.) uz Sporazum o EGP-u

                  (Opća uredba o zaštiti podataka)

               (Tekst značajan za EGP)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 16. u vezi s člankom 218. stavkom 9.,

               uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru
                  3
               , a posebno njezin članak 1. stavak 3.,

               uzimajući u obzir prijedlog Europske komisije,

               budući da:

               (1)Sporazum o Europskom gospodarskom prostoru
                  4
                („Sporazum o EGP-u”) stupio je na snagu 1. siječnja 1994.

               (2)U skladu s člankom 98. Sporazuma o EGP-u, Zajednički odbor EGP-a može odlučiti izmijeniti, među ostalim, Prilog XI. (Elektronička komunikacija, audiovizualne usluge i informacijsko društvo) Sporazumu o EGP-u i Protokol 37 (koji sadržava popis predviđen člankom 101.) uz Sporazum o EGP-u.

               (3)Uredba (EU) br. 2016/679 Europskog parlamenta i Vijeća
                  5
                treba se uključiti u Sporazum o EGP-u.

               (4)Uredbom (EU) 2016/679 stavlja se izvan snage [s učinkom od 25. svibnja 2018.] Direktiva 95/46/EZ Europskog parlamenta i Vijeća
                  6
               , koja je uključena u Sporazum o EGP-u i koja se stoga treba isključiti iz njega [s učinkom od 25. svibnja 2018.].

               (5)Prilog XI. Sporazumu o EGP-u i Protokol 37 uz Sporazum o EGP-u trebalo bi stoga na odgovarajući način izmijeniti,

               (6)Stajalište Unije u okviru Zajedničkog odbora EGP-a trebalo bi se stoga temeljiti na priloženom nacrtu odluke,

               DONIJELO JE OVU ODLUKU:

               Članak 1.

               Stajalište koje u ime Unije treba donijeti u Zajedničkom odboru EGP-a o predloženoj izmjeni Priloga XI. Sporazumu o EGP-u i Protokola 37 uz taj Sporazum temelji se na nacrtu odluke Zajedničkog odbora EGP-a priloženom ovoj Odluci.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (SL L 119, 4.5.2016., str. 1.).

                     (2)

                        SL L 305, 30.11.1994., str. 6.–8.

                     (3)

                        SL L 305, 30.11.1994., str. 6.

                     (4)

                        SL L 1, 3.1.1994., str. 3.

                     (5)

                        Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (SL L 119, 4.5.2016., str. 1.).

                     (6)

                        SL L 281, 23.11.1995., str. 31.

    ---documentbreak---

               EUROPSKA KOMISIJA
            Bruxelles,2.5.2018.
            COM(2018) 249 final
            PRILOZI

            Prijedlogu odluke Vijeća
            o stajalištu koje u ime Europske unije treba donijeti u Zajedničkom odboru EGP-a o izmjeni Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u i Protokola 37 (koji sadržava popis predviđen člankom 101.) uz Sporazum o EGP-u(Opća uredba o zaštiti podataka)

               PRILOG I.
                  ODLUKA ZAJEDNIČKOG ODBORA EGP-a
                  br.

               оd 0.0.0.

               o izmjeni Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u i Protokola 37. (sadržava popis predviđen člankom 101.) uz Sporazum o EGP-u

               ZAJEDNIČKI ODBOR EGP-a,

               uzimajući u obzir Sporazum o Europskom gospodarskom prostoru („Sporazum o EGP-u”), a posebno njegov članak 98.,

               budući da:

               (1)Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka)
                  1
                treba se uključiti u Sporazum o EGP-u.

               (2)Uviđajući da je zaštita podataka temeljno pravo zaštićeno različitim međunarodnim sporazumima o ljudskim pravima.

               (3)Uviđajući važnost jednakih prava i obveza voditelja i izvršitelja obrade unutar EGP-a.

               (4)Ovom Odlukom predviđa se da nadzorna tijela država EFTA-e u potpunosti sudjeluju u jedinstvenom mehanizmu i mehanizmu konzistentnosti te da u Europskom odboru za zaštitu podataka („Odbor”), uspostavljenom Uredbom (EU) 2016/679, imaju ista prava i obveze kao i nadzorna tijela država članica EU-a, osim prava glasa i prava kandidiranja za predsjednika ili zamjenike predsjednika Odbora. U tu svrhu nadzorna bi tijela država EFTA-e trebala biti uključena u aktivnosti Odbora, među ostalim i aktivnosti svih podskupina koje Odbor eventualno uspostavi radi vršenja svoje dužnosti, te primati sve informacije koje su im potrebne za djelotvorno sudjelovanje, uključujući, po potrebi, s pomoću potpunog pristupa svim elektroničkim sustavima razmjene informacija koje Odbor uspostavi.

               (5)Uredbom (EU) 2016/679 stavlja se [s učinkom od 25. svibnja 2018.] izvan snage Direktiva 95/46/EZ Europskog parlamenta i Vijeća
                  2
               , koja je uključena u Sporazum o EGP-u i koja se stoga treba isključiti iz njega [s učinkom od 25. svibnja 2018.].

               (6)Prilog XI. Sporazumu o EGP-u i Protokol 37 uz Sporazum o EGP-u trebalo bi stoga na odgovarajući način izmijeniti,

               DONIO JE OVU ODLUKU:

               Članak 1.

               Tekst točke 5.e (Direktiva 95/46/EZ Europskog parlamenta i Vijeća) Priloga XI. Sporazumu o EGP-u zamjenjuje se sljedećim [s učinkom od 25. svibnja 2018.]:

               „32016 R 0679: Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).

               Za potrebe ovog Sporazuma odredbe Uredbe sadržavaju sljedeće prilagodbe:

               (a)nadzorna tijela država EFTA-e sudjeluju u aktivnostima Europskog odbora za zaštitu podataka, u daljnjem tekstu ,Odbor’. U tu svrhu, uz iznimku prava glasa i prava kandidiranja za predsjednika ili zamjenike predsjednika Odbora, u Odboru imaju ista prava i obveze kao i nadzorna tijela država članica EU-a, osim ako nije drukčije utvrđeno Sporazumom. Odbor zasebno bilježi stavove nadzornih tijela država EFTA-e.

               U poslovnik Odbora u potpunosti je uključeno sudjelovanje nadzornih tijela država EFTA-e i Nadzornog tijela EFTA-e, uz iznimku prava glasa i prava kandidiranja za predsjednika ili zamjenike predsjednika Odbora;

               (b)neovisno o odredbama Protokola 1 uz ovaj Sporazum, i ako nije drukčije predviđeno ovim Sporazumom, pojmovi ,država članica/države članice’ i ,nadzorna tijela’ tumače se tako da uključuju, uz njihovo značenje u skladu s Uredbom, države EFTA-e odnosno njihova nadzorna tijela;

               (c)upućivanja na pravo Unije ili odredbe Unije o zaštiti podataka tumače se kao da se odnose na Sporazum o EGP-u ili njegove odredbe o zaštiti podataka;

               (d)u članku 13. stavku 1. točki (f) i članku 14. stavku 1. točki (f) nakon riječi ,odluke Komisije o primjerenosti’ umeću se riječi ,primjenjive u skladu sa Sporazumom o EGP-u’;

               (e)u članku 45., kad je riječ o državama EFTA-e, nakon stavka 1. umeće se sljedeće:

               ,1.a U očekivanju odluke Zajedničkog odbora EGP-a o uključivanju provedbenog akta donesenog u skladu sa stavkom 3. ili 5. ovog članka u Sporazum o EGP-u, država EFTA-e može odlučiti primjenjivati mjere iz tog akta.

               Svaka država EFTA-e prije stupanja na snagu provedbenog akta donesenog u skladu sa stavkom 3. ili 5. ovog članka odlučuje te obavješćuje Komisiju i Nadzorno tijelo EFTA-e hoće li u očekivanju odluke Zajedničkog odbora EGP-a o uključivanju provedbenog akta u Sporazum o EGP-u primjenjivati mjere sadržane u njemu u isto vrijeme kada i države članice EU-a. Osim ako odluči suprotno, svaka država EFTA-e primjenjuje mjere sadržane u provedbenom aktu donesenom u skladu sa stavkom 3. ili 5. ovog članka u isto vrijeme kada i države članice EU-a.

               Ne dovodeći u pitanje članak 102. Sporazuma, ako se u roku od 12 mjeseci od stupanja na snagu provedbenog akta donesenog u skladu sa stavkom 3. ili 5. ovog članka u Zajedničkom odboru EGP-a ne može postići dogovor o uključivanju tog akta u Sporazum o EGP-u, svaka država EFTA-e može prestati primjenjivati te mjere te o tome mora bez odgode obavijestiti Komisiju i Nadzorno tijelo EFTA-e.

               Ostale ugovorne stranke Sporazuma o EGP-u, odstupajući od članka 1. stavka 3., ograničavaju ili zabranjuju slobodan protok osobnih podataka u državu EFTA-e koja ne primjenjuje mjere iz provedbenog akta donesenog u skladu sa stavkom 5. ovog članka na isti način jer te mjere sprječavaju prijenos osobnih podataka u treću zemlju ili međunarodnu organizaciju.’;

               (f)Kad god se EU savjetuje s trećim zemljama ili međunarodnim organizacijama u cilju donošenja odluke o primjerenosti u skladu s člankom 45., države EFTA-e bit će obaviještene o tome. U slučajevima u kojima treća zemlja ili međunarodna organizacija preuzme određene obveze u vezi s obradom osobnih podataka iz država članica, EU uzima u obzir situaciju država EFTA-e i s trećim zemljama ili međunarodnom organizacijom raspravlja o mogućim mehanizmima za moguću kasniju primjenu u državama EFTA-e;

               (g)u članku 46. stavku 2. točki (d) dodaje se sljedeće:

               ,Nadzorna tijela država EFTA-e imaju isto pravo kao i nadzorna tijela EU-a podnositi standardne klauzule o zaštiti podataka Komisiji na odobrenje u skladu s postupkom ispitivanja iz članka 93. stavka 2.’;

               (h)u članku 46., kad je riječ o državama EFTA-e, nakon stavka 2. umeće se sljedeći stavak:

               ,2.a U očekivanju odluke Zajedničkog odbora EGP-a o uključivanju provedbenog akta u Sporazum o EGP-u mogu se standardnim klauzulama o zaštiti podataka iz članka 46. stavka 2. točaka (c) i (d) predvidjeti odgovarajuće zaštitne mjere iz stavka 1. ako država EFTA-e primjenjuje mjere iz njih.

               Svaka država EFTA-e prije stupanja na snagu provedbenih akata donesenih u skladu s člankom 46. stavkom 2. točkama (c) i (d) odlučuje te obavješćuje Komisiju i Nadzorno tijelo EFTA-e hoće li u očekivanju odluke Zajedničkog odbora EGP-a o uključivanju provedbenog akta u Sporazum o EGP-u primjenjivati mjere sadržane u njemu u isto vrijeme kada i države članice EU-a. Osim ako odluči suprotno, svaka država EFTA-e primjenjuje mjere sadržane u provedbenom aktu donesenom u skladu s člankom 46. stavkom 2. točkama (c) i (d) u isto vrijeme kada i države članice EU-a.

               Ne dovodeći u pitanje članak 102. Sporazuma, ako se u roku od 12 mjeseci od stupanja na snagu provedbenog akta donesenog u skladu s člankom 46. stavkom 2. točkama (c) i (d) u Zajedničkom odboru EGP-a ne može postići dogovor o uključivanju tog akta u Sporazum o EGP-u, svaka država EFTA-e može prestati primjenjivati te mjere te o tome mora bez odgode obavijestiti Komisiju i Nadzorno tijelo EFTA-e.’;

               (i)u članku 58. stavku 4., kad je riječ o državama EFTA-e, ne primjenjuju se riječi ,u skladu s Poveljom’;

               (j)u članku 59. nakon riječi ‚Komisiji’ umeću se riječi ‚, Nadzornom tijelu EFTA-e’;

               (k)Nadzorno tijelo EFTA-e ima pravo sudjelovati na sastancima Odbora bez prava glasa. Nadzorno tijelo EFTA-e imenuje predstavnika;

               (l)ako je to bitno za obavljanje njegovih funkcija u skladu s člankom 109. ovog Sporazuma, Nadzorno tijelo EFTA-e ima pravo zatražiti savjet ili mišljenje Odbora ili mu priopćiti informacije u skladu s člankom 63., člankom 64. stavkom 2., člankom 65. stavkom 1. točkom (c) i člankom 70. stavkom 1. točkom (e). U članku 63., članku 64. stavku 2., članku 65. stavku 1. točki (c) i članku 70. stavku 1. točki (e) nakon riječi ,Komisijom’ odnosno ,Komisija’ odnosno ,Komisije’ umeću se riječi ,i, prema potrebi, Nadzornim tijelom EFTA-e’ odnosno ,i, prema potrebi, Nadzorno tijelo EFTA-e’odnosno ,i, prema potrebi, Nadzornog tijela EFTA-e’;

               (m)predsjednik Odbora ili tajništvo obavještava Nadzorno tijelo EFTA-e o aktivnostima Odbora ako je to bitno u skladu s člankom 64. stavkom 5. točkama (a) i (b), člankom 65. stavkom 5. i člankom 75. stavkom 6. točkom (b). U članku 64. stavku 5. točkama (a) i (b), članku 65. stavku 5. i članku 75. stavku 6. točki (b) nakon riječi ,Komisiju’ odnosno ,Komisije’ umeću se riječi ,i, prema potrebi, Nadzorno tijelo EFTA-e’ odnosno ,i, prema potrebi, Nadzornog tijela EFTA-e’.

               Ako je to bitno za obavljanje njegovih funkcija u skladu s člankom 109. ovog Sporazuma, Nadzorno tijelo EFTA-e ima pravo od nadzornog tijela države EFTA-e primati informacije u skladu s člankom 66. stavkom 1. U članku 66. stavku 1. nakon riječi ,Komisiju’ umeću se riječi ,te, prema potrebi, Nadzorno tijelo EFTA-e’;

               (n)u članku 71. stavku 1. iza riječi ,Vijeću’ umeću se riječi ,,Stalnom odboru država EFTA-e, Nadzornom tijelu EFTA-e’;

               (o)u članku 73. stavku 1. dodaje se sljedeća rečenica:

               ,Članovi Odbora iz država EFTA-e ne mogu biti izabrani za predsjednika ni zamjenike predsjednika.’”

               Članak 2.

               Briše se tekst točke 13. (Radna skupina za zaštitu pojedinaca u vezi s obradom osobnih podataka) Protokola 37 uz Sporazum o EGP-u.

               Članak 3.

               Vjerodostojni su tekstovi Uredbe (EU) 2016/679 na islandskom i norveškom jeziku koji se objavljuju u Dodatku o EGP-u Službenom listu Europske unije.

               Članak 4.

               Ova Odluka stupa na snagu […], pod uvjetom da su podnesene sve obavijesti iz članka 103. stavka 1. Sporazuma o EGP-u*.

                  3Članak 5.

               Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

               Sastavljeno u Bruxellesu

                     Za Zajednički odbor EGP-a

                     Predsjednica

                     Tajnici
                     Zajedničkog odbora EGP-a

               PRILOG I.

                  Zajednička izjava ugovornih stranaka

                  uz Odluku Zajedničkog odbora EGP-a br. XX od DD.MM.GG. o uključivanju Uredbe (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) u Sporazum o EGP-u

               S obzirom na strukturu Sporazuma o EGP-u koja obuhvaća dva stupa te s obzirom na izravan obvezujući učinak odluka Europskog odbora za zaštitu podataka na nacionalna nadzorna tijela država EFTA-e koje su članice EGP-a, ugovorne stranke:

               –primaju na znanje činjenicu da su odluke Europskog odbora za zaštitu podataka upućene nacionalnim nadzornim tijelima,

               –uviđaju da to rješenje ne predstavlja presedan za buduće prilagodbe akata EU-a koji se trebaju uključiti u Sporazum o EGP-u.

                     (1)

                        SL L 119, 4.5.2016., str. 1.

                     (2)

                        SL L 281, 23.11.1995., str. 31.

                     (3)
                  *
                        [Ustavni zahtjevi nisu navedeni.] [Ustavni su zahtjevi navedeni.]